Broj: 711-I-432-M-125-19/20-06-8

Zagreb, 19. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) i članka 46. stavka 1. Zakona o općem upravnom postupku („Narodne novine“ broj 47/09., u daljnjem tekstu: ZUP), u predmetu **dužnosnice Kristine Prše, zamjenice gradonačelnika Grada Gospića**, dana 19. veljače 2020.g., donosi sljedeću:

**ODLUKU**

**Obustavlja se postupak donošenja odluke Povjerenstva iz članka 18. stavka 5. ZSSI-a na zahtjev dužnosnice Kristine Prše, zamjenice gradonačelnika Grada Gospića, zaprimljen dana 2. rujna 2019.g. pod brojem: 711-U-3045-M-125/19-01-1, s obzirom da je dužnosnica odustala od podnesenog zahtjeva.**

Obrazloženje

Dužnosnica Kristina Prša, zamjenica gradonačelnika Grada Gospića, podnijela je zahtjev za davanjem mišljenja Povjerenstva koji je u knjigama ulazne pošte zaprimljen 2. rujna 2019.g. pod poslovnim brojem 711-U-3045-M-125/19-01-1 te je povodom istog otvoren predmet broj M-125/19.

U podnesenom zahtjevu dužnosnica je u bitnom navela da Grad Gospić svake godine objavljuje Javni poziv za dodjelu potpora u poljoprivredi i ruralnom razvoju Grada Gospića koji je otvoren za sve građane koji imaju prebivalište na području Grada, a čiji je OPG prijavljen u Upisniku poljoprivrednih gospodarstava ili čije je trgovačko društvo/obrt registrirano za obavljanje poljoprivredne djelatnosti. Dužnosnica nadalje navodi da se njena obitelj već godinama bavi proizvodnjom mlijeka, a OPG je prijavljen u Upisnik od 2003.g. kada je nositelj istog bio otac dužnosnice, dok je od 2019.g. nositelj OPG-a dužnosničin brat. Dužnosnica pojašnjava da njezin brat namjerava prijaviti OPG čiji je nositelj za dodjelu potpore Grada Gospića, konkretno mjeru 10 Razvoj stočarstva i peradarstva, Aktivnost 1. Potpora za uzgoj mliječnih krava te od Povjerenstva traži mišljenje i uputu za postupanje.

Člankom 3. stavkom 1. podstavkom 39. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika utvrđeno je da Kristina Prša obnaša dužnost zamjenice gradonačelnika Grada Gospića u mandatu 2017.-2021., počevši od 12. lipnja 2017.g., te je stoga povodom obnašanja navedene dužnosti obvezna postupati sukladno odredbama ZSSI.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, brat dužnosnice je član obitelji dužnosnika u smislu ZSSI-a.

Stavkom 3. istog članka propisano je da su nositelji samostalnih djelatnosti poslovni subjekti u smislu ZSSI-a te se stoga nositelji obiteljskog poljoprivrednog gospodarstva smatraju poslovnim subjektima u smislu ZSSI-a.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo je na 62. sjednici održanoj 12. rujna 2019.g. sukladno članku 18. stavku 2. ZSSI-a dalo dužnosnici mišljenje zajedno s uputama o načinu postupanja dužnosnice i tijela u kojem obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s navedenim Zakonom. U točki IV. predmetnog mišljenje Povjerenstvo je navelo da su dužnosnica, odnosno Grad Gospić, prije stupanja u poslovni odnos, dužni dostaviti Povjerenstvu dokumentaciju iz koje je vidljivo kako su provedene upute Povjerenstva. Točkom V. istog mišljenja dužnosnici je ukazano da će Povjerenstvo posebnom odlukom utvrditi jesu li upute Povjerenstva provedene na način koji omogućuje izbjegavanje sukoba interesa te osigurava zakonito postupanje u konkretnom slučaju.

Povjerenstvo je dana 27. siječnja 2020.g. zaprimilo dopis dužnosnice Kristine Prše u kojem se navodi da je OPG-u čiji nositelj je ……….., dužnosničin brat, povukao svoju prijavu na Javni poziv za dodjelu potpora u poljoprivredi i ruralnom razvoju Grada Gospića te je Povjerenstvo za dodjelu potpora u poljoprivredi i ruralnom razvoju zaključkom izuzelo navedenu prijavu iz postupka za dodjelu potpora. Slijedom navedenoga, OPG-u čiji nositelj je dužnosničin brat nije dodijeljena potpora.

Na dodatni upit Povjerenstva dužnosnica Kristina Prša je dana 5. veljače 2020.g. putem elektroničke pošte obavijestila Povjerenstvo da odustaje od zahtjeva za utvrđivanjem davanje suglasnosti Povjerenstva za stupanje u poslovni odnos između OPG-a Jurica Prša i Grada Gospića.

Člankom 46. stavkom 1. Zakona o općem upravnom postupku („Narodne novine“ broj 47/09.) propisano je da tijekom postupka stranka može odustati od zahtjeva u pisanom obliku, usmeno na zapisnik ili elektroničkim putem. Stavkom 2. istog članka propisano je da ako stranka odustane od zahtjeva, donijet će se rješenje o obustavi postupka.

S obzirom da je dužnosnica Kristina Prša odustala od svog zahtjeva za davanjem suglasnosti na stupanje u poslovni odnos između OPG-a čiji nositelj je brat dužnosnice i Grada Gospića kao tijela javne vlasti u kojem dužnosnica obnaša dužnost, u smislu članka 18. stavka 5. ZSSI-a, Povjerenstvo je na temelju članka 46. stavka 2. ZUP-a donijelo odluku o obustavi postupka.

Slijedom navedenoga, odlučeno je kao u izreci.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Kristina Prša, elektronička dostava
2. Objava na internetskoj stranici Povjerenstva
3. Pismohrana